En 17-årig pige kørte 200 km/t ved Aarhus, da hun torsdag forsøgte at flygte fra politiet. Det skriver Østjyllands Politi i en pressemeddelelse.

Episoden fandt sted, da Østjyllands Politi torsdag eftermiddag og aften var på færdselsindsats på de større landeveje- og motorveje med særligt fokus på fart.

Læs også Præcis 25 år siden i dag: Mand mødte op på Aarhus Universitet og dræbte to studerende

Den 17-årige pige stod for den højeste fart, da hun på motorvejen mellem Silkeborg og Aarhus overhalede en af politiets civile videobiler med 167 km/t. Da bilen satte udrykningen på, trådte pigen på speederen, så farten røg op på 200 km/t. Flere patruljebiler blev tilkaldt for at få bilen standset. Ved motorvejens afslutning ved Brabrand lykkedes det politiet at få spærret vejen for den unge bilist, der i et sidste flugtforsøg bakkede ind i en politibil, inden hun og hendes 16-årige veninde ved siden af blev hevet ud af bilen af ordensmagten og anholdt, oplyser politiet i pressemeddelelsen.

Den 16-årige blev dog løsladt kort efter, mens den 17-årige i første omgang blev sigtet for at køre uden kørekort. Hun kan dog sandsynligvis forvente en del flere sigtelser efterfølgende og muligvis også et erstatningskrav for de skader, hun lavede på patruljebilen.

Indsatsen er nødvendig

Vicepolitiinspektør i Østjyllands Politis færdselssektion, Heine Hansen, mener, at torsdagens indsats viser, at der fortsat er brug for at holde fokus på fart.

Læs også Mand gik amok i bussen: Råbte af passagererne og skubbede til buschaufføren

”Høj fart er den hyppigste årsag til trafikulykker med dræbte og alvorligt tilskadekomne, og det går ikke bare ud over føreren selv, men også andre trafikanter. Torsdagens resultater viser, at der fortsat er alt for mange, der kører for stærkt, så vi fortsætter selvfølgelig med vores målrettede indsatser fremadrettet,” siger Heine Hansen i pressemeddelelsen.

Indsatsen var en del af en fælles europæisk politiindsats i uge 14 mod høje hastigheder.Færdselssektionen havde under indsatsen flere videobiler på vejene, og det gav resultater. I alt blev der skrevet 54 sigtelser fordelt på 40 forskellige bilister. 11 af dem fik betingede frakendelser af kørekortet, mens en enkelt fik en ubetinget frakendelse, oplyser Østjyllands Politi i pressemeddelelsen.

jwh